ད་དུང་སྐབས་དེར་སྡིངས་ཆའི་ཐོག་ན་ལས་རིམ་གཙོ་སྐྱོང་བས་སྐད་ཆ་བཤད་བཞིན་པ་དང་།ཕར་ཉན་ན་ལོ་གཅིག་གི་བོད་ཡིག་ཡིག་ཚད་གྲུབ་འབྲས་དང་འབྲེལ་བ་ཡོད་པ་ཞིག་བཤད་ཀྱི་འདུག་སྙམ།དེ་ཡིན་ན།དེ་ནི་གཟའ་མཇུག་བོད་ཡིག་སློབ་གྲྭའི་སློབ་མ་ཚོས་ཀྱང་དམིགས་བསལ་དོ་སྣང་བྱེད་བཞིན་པ་ཡིན་རྒྱུ་རེད།ཕྲུ་གུ་ཚོར་མཚོན་ན་དུས་ཚོད་དེ་ནི་ལོ་གཅིག་གི་ནང་ནས་ཡོངས་ཁྱབ་ཀྱི་སེམས་ཤུགས་སྤོར་བའི་གོ་སྐབས་གལ་ཆེ་ཤོས་དེ་རེད།སྡིང་ཆའི་ཐོག་ནས་༧སྐུ་པར་མཐང་གྲོལ་རིན་པོ་ཆེའི་མདུན་ནས་སོ་སོའི་ལོ་གཅིག་གི་གྲུབ་འབྲས་ཡིག་ཚད་ལ་ཁ་བཏགས་དཀར་པོ་ཞིག་གི་རྔན་པ་རག་ན་ཡང་།མི་མང་གི་དགའ་བསུའི་ཐལ་སྒྲ་ཐེངས་གཅིག་ཐོས་ན་ཡང་དེ་ཕར་ཆེར་ཚེ་གཅིག་གི་མི་ཚེའི་གཏམ་རྒྱུད་ཀྱི་ཆ་ཤས་གལ་ཆེན་ཞིག་ཏུ་འགྱུར་གྱི་རེད།ང་ཚོ་དང་འདྲ་ནི་མ་རེད།ཁོང་ཚོ་ད་དུང་བྲེད་ཡོད་ནི་མ་རེད།ཤོག་བུ་དཀར་པོ་ལྟ་བུ་རེད།ལེགས་ཉེས་ཀྱི་མཐོང་སྣང་གང་ཡིན་ཡང་ཁོང་ཚོའི་སེམས་སུ་བརྟན་པོར་འཇོག་གི་རེད།ཡིན་ན་ཡང་།མཚམས་དེར་ཆུ་ཁོལ་གྱི་ནང་དུ་འཁྱགས་སོབ་བཤོ་བ་བཞིན་གློ་བུར་དུ་མ་སྐྱིད་པ་དེ་འདྲ་ཞིག་བཟོས་པ་མཐོང་དུས་ཕྲུ་གུ་ཚོའི་ཆེད་དུ་ཡང་ང་ལ་བློ་ཕམ་གཉིས་པ་ཞིག་བྱུང་།ཁྱེད་ཚོ་ཚང་མ་ཕར་བལྟས་ཚོད་ལ་ཕྲུ་གུའི་ཨ་མ་རྐྱང་ཡིན་པ་འདྲ་ཞིག་འདུགདེ་ཡིན་ན་ཁྱེད་རྣམ་པས་སོ་སོའི་ཕྲུ་གུ་ཚོ་མཉམ་དུ་ཕྲུ་གུའི་སྦྱང་འབྲས་ལ་དོ་སྣང་དང་།ཡང་ན་ཉིན་དེའི་མཛད་སྒོ་ལ་སོ་སོའི་ཕྲུ་གུ་ཚོར་བོད་ཀྱི་ཆོས་དང་རིག་གཞུང་གི་སྐོར་ངོ་སྤྲོད་དང་དེའི་ཕྱོགས་ལ་སེམས་པ་གཏད་ནས་མྱོང་རོལ་བྱེད་དུ་འཇུག་རྒྱུ་དེ་ཁྱེད་རྣམ་པའི་དེ་རིང་གི་ཕྱག་ལས་དང་འོས་འགན་མ་རེད་དམ།